Ġimagħtejn wara li kien żvelat l-iskandlu ta’ serq ta’ elettriku permezz tal-ismart meters, il-Ministru għall-Enerġija Konrad Mizzi żvela fl-aħħar sigħat kif mijiet ta’ files relatati ma’ serq tal-elettriku nstabu maqfulin f’kamra fl-uffiċji tal-Enemalta, mingħajr ma’ ttieħdet azzjoni dwarhom. F’konferenza tal-aħbarijiet, il-Ministru qal li l-files huma relatati ma’ każijiet li jmorru lura bejn l-2006 u l-2011. Is-serq tal-elettriku sewa madwar €2 miljun. Il-Ministru qal li l-persuni msemmija f’dawn il-files qatt ma ntalbu jħallsu għall-elettriku misruq u issa l-Korporazzjoni se tkun qed tistudja kull każ u titlob li jsir il-ħlas dovut. L-Ispeaker mitlub jingħata ruling Sadanitant fi stqarrija ministerjali fil-Parlament, il-Ministru Mizzi qal li fl-aħħar ġimgħat fil-Korporazzjoni Enemalta kompliet tintensifika l-ħidma b’rabta ma’ serq u irregolaritajiet oħra marbuta mal-konsum tal-elettriku. Qal li minn din il-ħidma ħareġ biċ-ċar kemm il-Gvern preċedenti kien jaf li kien hemm is-serq u saħansitra ma ħa ebda azzjoni. Il-Ministru qal li f’kamra mwarrba fl-Enemalta, fl-aħħar jiem, instabu għadd ta’ files ta’ każijiet ta’ serq ta’ elettriku li tħallew hemm mingħajr ma ttieħdet l-ebda azzjoni dwarhom. Tenna li dawn il-files jmorru lura għall-2006. Il-Ministru qal li kien hemm 665 każ ta’ serq tal-elettriku li l-Gvern ta’ qabel kien jaf bihom u ma ħa l-ebda azzjoni dwarhom. Saħansitra qal li kien hemm uħud li nħadmilhom kemm suppost li għandhom jagħtu lura iżda l-flus baqgħu qatt ma nġabru. Huwa żied jgħid li huwa stmat li dan is-serq jiswa aktar minn €2 miljun. Tonio Fenech jgħid li l-PN ma kienx jaf b’dan il-każ L-eks-Ministru Tonio Fenech, li kien responsabbli għall-Enemalta, qal fil-Parlament li huwa lest li jġorr ir-responsabiltà tiegħu jekk jiġi stabbilit li huwa kien responsabbli biex dawn il-files twarrbu. Huwa qal li ma kienx jaf b’dawn il-files. Is-Sur Fenech kien qed jirreġixxi għall-istqarrija li l-Ministru Konrad Mizzi għamel dwar il-każ. Id-deputat Nazzjonalista qal li jistenna li ssir l-investigazzjoni fuq l-uffiċjali tal-Enemalta li kienu responsabbli u ma ħadux il-passi dwar dawn il-files. Aktar qabel il-Viċi Kap Nazzjonalista Mario Demarco kkundanna bla riserva lil min kien responsabbli fl-Enemalta għal dan. Qal li l-Gvern preċedenti ma kienx kompliċi f’dan kollu u staqsa jekk il-Gvern kellux fiduċja fil-persuna li issa nħatret Chairman tal-AirMalta u li f’dak iż-żmien kien Chairman Eżekuttiv tal-Enemalta. L-Oppożizzjoni kkundannat dawn l-abbużi u qalet li l-Kamra għandha tkun maqgħuda kontra dawn l-abbużi u għalhekk tenniet li ma taqbilx mal-Gvern li mhux se jittiehdu passi kriminali kontra l-madwar 1,000 klijent tal-Enemalta li qed jigi allegat li xaħħmu biex bagħbsu l-ismart meter. Il-Perit George Pullicino talab lill-Ministru Mizzi jirtira akkuża li għamel fil-konfront tal-Oppozizzjoni meta implika li l-Oppozizzjoni kienet taf bil-files li twarrbu. L-agent Speaker Ċensu Galea ssospenda l-Kamra biex jisma’ r-recording, wara li l-Ministru sostna kulma qal u l-Oppozizzjoni talbet ruling mill-Ispeaker biex il-Ministru Mizzi jigi innemjat skont ir-regolamenti tal-Kamra.